钦定古今图书集成/历象汇编/岁功典/第026卷 > 《山东志书》 > 招远县
## 钦定古今图书集成/历象汇编/岁功典/第026卷 > 《山东志书》 > 招远县

“上元。”余按刘同人《景物略》：张灯之始也。汉祀太乙，自
昏至明。僧史谓西域腊月晦日名大神变，烧灯表佛，
汉明因之。然腊月也。梁简文有《列灯赋》，陈后主有《山
灯诗》，亦复未知岁灯何时，月灯何夕也。张灯之始，上
元初唐也。睿宗景云二年正月望日，胡人婆陀请燃
千灯，帝御安福门，纵观上元三夜。灯之始盛唐也。元
宗正月十五前后二夜，金吾弛禁，开市燃灯，永为式。
上元五夜，灯之始，北宋也。乾德五年，太祖诏曰：“朝廷
无事，年谷屡登，上元可增十七、十八两夜。”上元六夜，
灯之始，南宋也。理宗淳祐三年，请预放元宵。自十三
日起，巷陌桥道皆编竹张灯，而上元十夜，灯则始。明
太祖初建南郡，盛为彩楼，招徕天下富商，放灯十日是上元灯节，历代有加，竞以繁华为观美而耗蠹物
力，寖成汰俗，不无太甚。余邑僻处负海，放灯三日，街
市相对挂彩绳，缀繁灯其下，谓之“过街灯。”庭中设宴，
放筒花缾花，大小不一，杂以火炮起火，谓之“放散花。”
市肆巷口，则居民敛钱，架烟火放之，谓之“放大架花。”
又有好事者，陈百戏，鸣锣鼓为节，嬉游竟夜。